CELEX: 32021D1364
Language: bg
Date: 2021-07-09 00:00:00
Title: Решение (ЕС) 2021/1364 на Комисията от 9 юли 2021 година за предоставяне на разрешение на Полша да приложи удължаване на някои срокове, посочени в членове 9, 10 и 11 от Регламент (ЕС) 2021/267 на Европейския парламент и на Съвета (нотифицирано под номер C(2021) 5030) (само текстът на английски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/28
               
            
         РЕШЕНИЕ (ЕС) 2021/1364 НА КОМИСИЯТА
         от 9 юли 2021 година
         за предоставяне на разрешение на Полша да приложи удължаване на някои срокове, посочени в членове 9, 10 и 11 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 5030)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 9, параграф 4, член 10, параграф 4 и член 11, параграф 4 от него,
         като има предвид, че:
         
                     (1)
                  
                  
                     С член 9, параграф 1 от Регламент (ЕС) 2021/267 се удължават сроковете за подновяване на единните сертификати за безопасност, посочени в член 10, параграф 13 от Директива (EС) 2016/798 на Европейския парламент и на Съвета (2), които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (2)
                  
                  
                     С член 9, параграф 2 от Регламент (ЕС) 2021/267 се удължава валидността на разрешенията за безопасност, посочени в член 12, параграф 2 от Директива (EС) 2016/798 на Европейския парламент и на Съвета, която в противен случай щеше да е изтекла или ще изтече между 1 септември 2020 г. и 30 юни 2021 г.
                  
               
                     (3)
                  
                  
                     С член 10, параграф 1 от Регламент (ЕС) 2021/267 се удължават сроковете за подновяване на сертификатите за безопасност, посочени в член 10, параграф 5 от Директива (EС) 2004/49 на Европейския парламент и на Съвета (3), които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (4)
                  
                  
                     С член 10, параграф 2 от Регламент (ЕС) 2021/267 се удължават сроковете на разрешенията за безопасност, посочени в член 11, параграф 2 от Директива (EС) 2004/49 на Европейския парламент и на Съвета, които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (5)
                  
                  
                     С член 11, параграф 1 от Регламент (ЕС) 2021/267 се удължава валидността на свидетелствата за машинисти, която в противен случай щеше да е изтекла или ще изтече между 1 септември 2020 г. и 30 юни 2021 г.
                  
               
                     (6)
                  
                  
                     С член 11, параграф 2 от Регламент (ЕС) 2021/267 се удължават сроковете за завършване от притежателите на свидетелства за машинист на периодичните проверки, които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (7)
                  
                  
                     С писмо от 31 май 2021 г. Полша представи мотивирано искане за разрешение да приложи удължаване на някои срокове, посочени в членове 9, 10 и 11 от Регламент (ЕС) 2021/267. На 4, 11, 16, 21 и 23 юни 2021 г. Полша предостави допълнителна информация в подкрепа на искането си.
                  
               
                     (8)
                  
                  
                     Чрез мотивираното си искане Полша иска разрешение да приложи удължаване с шест месеца на срока между 1 септември 2020 г. и 30 юни 2021 г., посочен в член 9, параграфи 1 и 2, в член 10, параграфи 1 и 2 и в член 11, параграфи 1 и 2 от Регламент (ЕС) 2021/267.
                  
               
                     (9)
                  
                  
                     Съгласно информацията, предоставена от Полша, подновяването на единните сертификати за безопасност, подновяването на разрешенията за безопасност, подновяването на свидетелствата за машинисти на влакове, управляващи локомотиви и влакове, и завършването на съответните периодични проверки вероятно ще продължат да бъдат неизпълними и след 30 юни 2021 г. поради мерките, които е предприела за предотвратяване или ограничаване на разпространението на COVID-19.
                  
               
                     (10)
                  
                  
                     По-специално по отношение на валидността на сертификатите за безопасност и на разрешенията за безопасност, посочени в член 9, параграфи 1 и 2 и член 10, параграфи 1 и 2 от Регламент (ЕС) 2021/267, Полша счита, че е необходимо допълнително удължаване на тяхната валидност, за да се избегне рискът от това отделни железопътни предприятия и управители на инфраструктура да останат без своевременно подновени сертификати или разрешения.
                  
               
                     (11)
                  
                  
                     Съгласно информацията, предоставена от Полша, националният нормативен акт на министъра на здравеопазването от 20 март 2020 г., с който се обявява съществуването на пандемията, още е в сила в тази държава членка. Сред мерките, приети за предотвратяване или ограничаване на разпространението на COVID-19, на първо място на 4 октомври 2020 г. беше наложено общо задължение за дистанционна работа на служителите на Полската служба за железопътен транспорт (националният орган по безопасност), която е орган, отговорен за издаването и подновяването на сертификати за безопасност и разрешения за безопасност. Тази система за работа беше в сила до началото на юни 2021 г., когато въпросният орган въведе хибриден модел на работа, при който половината от служителите работят дистанционно, а другата половина работи в офиса.
                  
               
                     (12)
                  
                  
                     На второ място, съгласно предоставената от Полша информация, през този осеммесечен период Полската служба за железопътен транспорт претърпя сериозни ограничения при извършването на одитите и инспекциите, необходими за подновяване на сертификатите за безопасност и разрешенията за безопасност, засягащи мобилността на инспекторите при извършване на надзорни дейности на място. Поради въведените национални мерки, ограниченията като затварянето на хотели доведоха до невъзможност инспекторите да нощуват, за да извършват надзорни дейности, свързани с нощни инспекции на дейностите по наблюдение, което доведе до допълнителни закъснения в необходимите процедури.
                  
               
                     (13)
                  
                  
                     Следователно тези ограничения засегнаха и контролираните предприятия, което доведе също до последици върху навременните процедури за подновяване на сертификатите за безопасност и разрешенията за безопасност. Според Полша тези ограничения причиниха ситуации, при които контролираните предприятия отхвърлиха физическото присъствие на инспектори или го приеха, но с голямо закъснение. В някои случаи дистанционните проверки бяха разрешени, но опитът показа, че те обикновено отнемат повече време, тъй като визуалната проверка на железопътните превозни средства, техническите съоръжения или железопътната инфраструктура трябваше да се извършва единствено въз основа на документацията, предоставена от контролираното предприятие. Също така често са необходими многократни искания за предоставяне на допълнителни доказателства, което също може да забави процедурите.
                  
               
                     (14)
                  
                  
                     Въздействието върху нормалния работен процес на националния орган за безопасност на мерките, приети от Полша за предотвратяване и ограничаване на разпространението на COVID-19, може да повлияе на способността на този субект да обработва входящите процеси за подновяване на сертификати за безопасност и разрешения за безопасност. Натрупването на толкова голям брой входящи заявления представлява риск за този орган да не може да ги обработи своевременно и да издаде необходимите сертификати и разрешения след приложимия краен срок.
                  
               
                     (15)
                  
                  
                     По отношение на член 11, параграфи 1 и 2 от Регламент (ЕС) 2021/267, съгласно информацията, предоставена от Полша, подновяването на свидетелствата за управление на влакове и завършването на съответните периодични проверки също ще продължат да бъдат неизпълними и след 30 юни 2021 г. поради мерките, предприети от Полша за предотвратяване или ограничаване на разпространението на COVID-19.
                  
               
                     (16)
                  
                  
                     Въз основа на информацията, предоставена от тази държава членка, Полската служба за железопътен транспорт е и субектът, отговорен за издаването и подновяването на свидетелствата за управление на влакове. Както е обяснено в съображения 11—13, мерките за дистанционна работа, приложими към служителите на този национален орган по безопасността, са повлияли на работния процес на техните услуги.
                  
               
                     (17)
                  
                  
                     Според информацията, предоставена от Полша, в тази държава членка има над 17 000 машинисти. Свидетелства за машинисти на влакове се издават от 2011 г. на всички тези машинисти в съответствие с полската наредба на министъра на инфраструктурата от 18 февруари 2011 г. относно свидетелствата за машинисти. Тъй като тези свидетелства имат срок на валидност 10 години, повечето от тях изтичат през 2021 г. Следователно и в този случай натрупването на толкова голям брой входящи заявления може да представлява риск за този орган да не може да ги обработи своевременно и да успее единствено да издаде необходимите свидетелства след крайния срок.
                  
               
                     (18)
                  
                  
                     По-специално по отношение на периодичните проверки на машинистите, въз основа на информацията, предоставена от Полша, всички периодични проверки на познания и умения са прекратени на 16 април 2020 г. с националното законодателство, въведено за борба с разпространението на пандемията. На 5 декември 2020 г. с допълнителни национални мерки беше преустановено извършването на медицински и психологични прегледи на машинисти — и следователно необходимостта от лично присъствие на тези прегледи — по време на пандемията, макар и само до 31 януари 2021 г.
                  
               
                     (19)
                  
                  
                     Според Полша възстановяването на тези прегледи от 1 февруари 2021 г. води до голям брой машинисти, които трябва да извършат периодичните си проверки и да подновят свидетелствата си за много кратък период от време. Понастоящем в тази държава членка има значително изоставане на периодичните проверки, които все още предстои да се извършат, като техният брой се натрупа поради спирането на периодичните медицински и психологични прегледи на машинистите.
                  
               
                     (20)
                  
                  
                     Освен това, въпреки че е възобновена възможността за извършване на периодични медицински и психологични прегледи на машинисти, фактът, че все още съществуват мерки за социално дистанциране, заедно с ограничения капацитет на медицинските служби — при това част от медицинския персонал в тази държава членка беше преместен да помага на първа линия срещу COVID-19 — все още причиняват значителни затруднения при извършването на тези проверки.
                  
               
                     (21)
                  
                  
                     В допълнение същите мерки бяха приложени и към обучението и прегледите на останалите железопътни служители, което също води до ограничаване на капацитета на съответните субекти да извършват периодичните проверки на машинистите в приложимите срокове.
                  
               
                     (22)
                  
                  
                     Съгласно предоставената от Полша информация, въпреки факта, че пандемията се развива благоприятно, спешните мерки все още не са отменени и вирусът все още се счита за опасен. Въпреки че настоящата ситуация позволява бавно възстановяване на икономиката и прогресивно връщане към нормалността, все още съществува реален риск от възможна четвърта вълна на заболяването, особено предвид съществуването на нови варианти.
                  
               
                     (23)
                  
                  
                     Според Полша искането за удължаване на максимално допустимите срокове от шест месеца е необходимо предвид несигурността около епидемичната обстановка в страната. Въз основа на информацията, предоставена от тази държава членка, удължаването за срок, по-кратък от шест месеца, не би позволило също и да се стабилизира положението на професионалната група на машинистите или да се избегне натрупването на прегледи поради факта, че не всички машинисти биха могли да бъдат прегледани за по-кратък срок от време.
                  
               
                     (24)
                  
                  
                     Въз основа на информацията, предоставена от Полша, всички железопътни предприятия и управители на инфраструктура в тази държава членка все още разполагат със своите системи за управление на безопасността (SMS), които гарантират подходящото ниво на безопасност в железопътния транспорт. Освен това според тази държава членка всички процедури, осигуряващи високо ниво на безопасност на железопътния трафик чрез системите SMS, остават непроменени и следователно не е възможно удължаването на валидността на въпросните документи да доведе до увеличаване на риска за безопасността на железопътния транспорт. Ето защо исканото удължаване не следва да води до непропорционални рискове по отношение на транспортната безопасност и сигурност.
                  
               
                     (25)
                  
                  
                     Следователно на Полша следва да се разреши да приложи удължаване на сроковете между 1 септември 2020 г. и 30 юни 2021 г., посочени в член 9, параграфи 1 и 2, в член 10, параграфи 1 и 2 и в член 11, параграфи 1 и 2 от Регламент (ЕС) 2021/267.
                  
               
                     (26)
                  
                  
                     Полша се съгласи настоящото решение да бъде прието и уведомлението за него да бъде на английски език,
                  
               ПРИЕ НАСТОЯЩОТО РЕШЕНИЕ:
         
            Член 1
            На Полша се разрешава да приложи удължаване с шест месеца на срока между 1 септември 2020 г. и 30 юни 2021 г., посочен в член 9, параграфи 1 и 2, в член 10, параграфи 1 и 2 и в член 11, параграфи 1 и 2 от Регламент (ЕС) 2021/267.
         
         
            Член 2
            Адресат на настоящото решение е Република Полша.
         
         
            Съставено в Брюксел на 9 юли 2021 година.
            
               
                  За Комисията
               
               Adina-IOANA VĂLEAN
               
                  Член на Комисията
               
            
         
         
            (1)  OВ L 60, 22.2.2021 г., стр. 1.
         
            (2)  Директива (ЕС) 2016/798 на Европейския парламент и на Съвета от 11 май 2016 г. относно безопасността на железопътния транспорт (ОВ L 138, 26.5.2016 г., стр. 102).
         
            (3)  Директива 2004/49/ЕО на Европейския парламент и на Съвета от 29 април 2004 г. относно безопасността на железопътния транспорт в Общността и за изменение на Директива 95/18/ЕО на Съвета относно лицензирането на железопътните предприятия и Директива 2001/14/ЕО относно разпределяне на капацитета на железопътната инфраструктура и събиране на такси за ползване на железопътната инфраструктура и за сертифициране за безопасност (Директива относно безопасността на железопътния транспорт) (ОВ L 164, 30.4.2004 г., стр. 44).